EU Info KUTAK – 22.10.2015.

**Što je VINSKA OMOTNICA i kome je namjenjena?**

Godišnjim najavama i objavama javnih poziva i natječaja kojima se sufinanciraju projekti ulaganja i razvoja što pravnih subjekata, što fizičkih osoba (obrtnika i poljoprivrednih gospodarstava), kroz bespovratna sredstva iz EU fondova moguće je realizirati od 45% do čak 100% vrijednosti ulaganja.

Jedan od natječaja je i vinska omotnica u kojem je sufinanciranje moguće u max. iznosu 50% prihvatljivih troškova.

VINSKA OMOTNICA je natječaj iz programa pomoći sektoru vina za razdoblje 2014.- 2018. godine koji je objavila Agencija za plaćanja u poljoprivredi ribarstvu i ruralnom razvoju (drugi krug za 2015.g.), a namijenjen je proizvođačima vina (fizičkim ili pravnim osobama) upisanim u Vinogradarski registar.

Cilj ovog programa je povećanje konkurentnosti hrvatskih vinara kroz tri mjere: 1. **restrukturiranje i konverzije vinograda,** 2. **Investicije u vinarije i marketing vina** i 3. **Promidžbu na tržištima trećih zemalja u 2016. godini. Rok za prijavu na natječaj je 02.11.2015.g.**

Kroz 1. mjeru prihvatljive su aktivnosti: zamjene sorte/sorata (uključujući i cijepljenje), premještanje vinograda i poboljšavanja vinogradarskih tehnika. Financiranje iznosi od  5.000 eura do max. 750.000 eura.

Mjera 2. ima prihvatljive troškove: za izgradnju/rekonstrukciju nepokretne imovine, kupnju novih strojeva i opreme, uključujući računalne programe, te opće troškove vezane uz investicijske izdatke. Financiranje je moguće od  5.000 eura do max. 1.500.000 eura za mikro,mala i srednja poduzeća.

U mjeri 3. su prihvatljivi troškovi oglašavanja u medijima, promidžba i marketing uključujući informativna putovanja, sajmovanje, promotivnu prodaju i izradu promo-materijala za tržišta trećih zemalja. Financiranje se odobrava od  3.000 eura do max. 200.000 eura.

Svrha natječaja iz VINSKE OMOTNICE su promotivne aktivnosti u cilju pronalaženja novih potrošača, povećanja imidža, prepoznatljivosti, prodaje i potrošnje hrvatskih vina, ali i povećanje konkurentnosti domaćih proizvođača vina te poboljšanje kvalitete vina.

Kako je naša regija poznata po kvalitetnim vinima i uspješnim vinogradarima, kao i činjenica da imamo turistički proizvod usklađen sa Master planom razvoja turizma BBŽ, a to je Bilogorska vinska cesta, uz Daruvarsku cestu koja je već ranije promovirana - vinogradarima je ovo prilika za ulaganje i razvoj kao i daljnju promociju lokalne „vinske priče“. Važnost ovih tematskih turističkih cesta je da se na njima nude vina lokalnih proizvođača uz ostale tradicijske poljoprivredno-prehrambene proizvode, te da se tako ojačaju gastronomsko vinski turistički proizvodi sa ponudom proizvoda našeg kraja.

Vinska omotnica je tu kao mogući izvor sufinanciranja koja omogućava povrat dijela uloženih sredstava vinogradarima koji planiraju investirati u marketing ili postojeće vinograde.

Adela Zobundžija, projekt menadžer

Pro Konzalting d.o.o. Bjelovar / A. Mihanovića 8c